|  |
| --- |
| ***Директни плащания*** |

**1.** **На 15.10. Управителният съвет на Държавен фонд „Земеделие“-РА утвърди общ финансов ресурс в размер на 33 871 690 лв за първи транш по Схемата за преходна национална помощ за говеда, необвързана с производството, и Схемата за преходна национална помощ за овце-майки и кози-майки, обвързана с производството за кампания 2021 г.** От утвърдения бюджет, малко над 18,9 млн. лева са средствата, които ще бъдат изплатени по схемата за преходна национална помощ за говеда, а приблизително 14,9 млн. лева - по схемата за преходната помощ за овце-майки и кози-майки. Преходна национална помощ може да бъде отпусната само за секторите, на които са предоставяни национални доплащания през 2013 г. Условията за допустимост по схемите за преходната национална помощ следва да са идентични с условията по схемите за национални доплащания, предоставяни през 2013 г.  През 2021 г. финансовият пакет за всяка от схемите по преходна национална помощ може да достигне максимум 50% от пакета на съответната схема за национални доплащания през 2013 г.

|  |  |
| --- | --- |
| ***Пазарна подкрепа*** |  |

**2. Опростява се прилагането на схемите „Училищен плод“ и „Училищно мляко“.** Проект на наредба за изменение и допълнение на Наредбата за условията и реда за прилагане на схеми  за предоставяне на плодове и зеленчуци и на мляко и млечни продукти в учебните заведения – Схема „Училищен плод“ и Схема „Училищно мляко“ е публикуван на портала за обществени консултации със срок за предоставяне на становища – 14.11.2021 г. С предвидените изменения сертификатите за съответствие на качеството, които придружават доставените количества плодове и зеленчуци в учебните заведения, вече ще могат да бъдат издавани на името на одобрения по схемите доставчик или на името на търговеца, от когото продуктите за закупени. По този начин ще се осигури гъвкавост при прилагане на схемите. На по-малките доставчици ще се даде възможност да не сертифицират допълнително продукти, които вече са сертифицирани от търговеца на едро. С измененията се предвижда възможност за одобрените доставчици по схемите, които не са сертифицирани биологични оператори, да доставят биологично произведените продукти в деня следващ деня на закупуването им при стриктно спазване на нормативните изисквания за търговия с биологични продукти. Тази промяна ще облекчи дейността основно на малките и средно големите доставчици, които разпределят продукти за по-малък брой деца и ученици. Подходът за възстановяване на разходите за доставка също се променя, като се регулира механизмът за изчисляване на ставката за порция доставяни плодове или зеленчуци. Така в с случаите на отклонение до минус 20% от определеното тегло, единичната ценова ставка ще се редуцира пропорционално на отклонението. Когато продуктите са с по-голямо от определеното тегло, ценовата ставка няма да се преизчислява нагоре.

|  |  |
| --- | --- |
| ***Визия за ОСП след 2020 г.*** |  |

**3. Основни резултати, постигнати на Съвета по зеделие и рибарство (11 и 12 октомври в Люксембург). В областта на селското стопанство, Министрите обсъдиха актуалното състояние на подготовката на своите стратегическите планове за новата Обща селскостопанска политика (ОСП), посочиха предизвикателствата, пред които са изправени и обсъдиха процесите на обществени консултации, проведени със съответните заинтересовани страни.** Министрите призоваха Комисията да възприеме прозрачен подход за оценка на плановете, например като предостави ясни критерии за оценка и гарантира, че възможно най-голям брой документи с насоки се оповестяват публично. По време на заседанието, Министрите обсъдиха и съобщението на Комисията относно новата стратегия на ЕС за горите до 2030 г., което беше публикувано на 16 юли 2021 г. Те приветстваха стратегията, но подчертаха, че е важно да се постигне баланс между целите в областта на околната среда и ключовата икономическа и социална роля на горите в Европа. Министрите подчертаха, че стратегията трябва да отчита националните особености и съществуващите национални стратегии и мерки при пълно зачитане на принципа на субсидиарност, и че следва да се осигури подходящо финансиране. Министрите проведоха обмен на мнения относно преразглеждането на пазарните стандарти на ЕС за селскостопански продукти. Те признаха необходимостта да се проучат начини за по-нататъшното им подобряване, по-специално с цел да се допринесе за по-голяма устойчивост, като същевременно се предоставя ясна информация на потребителите и се поддържа конкурентоспособността на продуктите от ЕС на международния пазар. По време на заседанието бе проведен и обмен на мнения относно потенциалния принос на секторите на селското и горското стопанство към новия пакет „Подготвени за цел 55“. Министрите обсъдиха предизвикателствата и възможностите, свързани с новата инициативата. През ноември се очаква Съвета по селско стопанство и рибарство да приеме заключения относно новата стратегия на ЕС за горите до 2030.

**4. На 14 октомври се проведе Четиринадесетото заседание на Тематична работна група за разработване на Стратегически план за развитие на земеделието и селските райони за периода 2021 - 2027 г.** По време на заседанието бяха представени и обсъдени следните теми: Приоритизираните потребности с интервенции по Първи стълб на ОСП; Предварителна условност и Еко-схеми по Първи стълб на ОСП; Обобщена информация за интервенциите по Първи стълб-обсъждани в рамките на ТРГ. Г-н Явор Гечев-заместник-министърът на земеделието, храните и горите подчерта, че представените актуализирани интервенции по еко-схемите произтичат от целите на „Зелената сделка“, Стратегиите „От фермата до трапезата“ и Биоразнообразие, различните директиви за птиците. Според него включването на „Зелената сделка“в плана трябва да е в симбиоза, така че да не се създават съществени проблеми на българските земеделски производители. Той добави, че еко-схемите по Първи стълб вече са обсъждани с Министерството на околната среда и водите и Европейската комисия, като са отстранени редица забележки. Екипът на МЗХГ представи пред ТРГ следните схеми за климата, околната среда и хуманното отношение към животните (еко-схеми), които на практика вече ще се прилагат: 1.1 Еко-схема за поддържане на биологично земеделие (земеделски площи); 1.2 Еко-схема за поддържане на биологично земеделие (селскостопански животни); 2. Еко-схема за поддържане и подобряване на биологичното разнообразие и екологичната инфраструктура; 3. Еко-схема за запазване и възстановяване на почвения потенциал; 4. Еко-схема за намаляване използването на пестициди. 5. Еко-схема за екологично поддържане на трайните насаждения; 6. Еко-схема за екстензивно поддържане на постоянно затревените площи; 7. Еко схема за поддържане и подобряване на биоразнообразието в горски екосистеми; 8. Еко-схема за разнообразяване на отглежданите култури; 9. Буферни екологични ивици. Материалите от 14–то заседание на ТРГ публикувани на сайта на МЗХГ:

[Тематична работна група за ОСП 2021-2027 г. | Министерство на земеделието, храните и горите (government.bg)](https://www.mzh.government.bg/bg/obsha-selskostopanska-politika-2021-2027-g/tematichna-rabotna-grupa/)

|  |  |
| --- | --- |
| ***Още от ЕС и света*** |  |

**5. Департаментът по земеделие на САЩ (USDA) публикува икономически модели, според които световното производство на храни ще спадне с 11%, а цените ще скочат с 89%, ако всички страни следват европейския модел.** „Светът трябва да се храни и трябва да се храни по устойчив начин. Не можем да жертваме едното за другото“, казва американският земеделски министър-Вилсак. В отговор на европейската стратегия,  САЩ представиха нова международна коалиция за увеличаване на производството на храни по устойчив начин. Тя цели да се обединят няколко държави, като начало тези в Америка, за да се гарантира, че ЕС няма да диктува новите норми в световните царевични ниви и млечни ферми. САЩ отдавна са наясно как ЕС, чрез търговската си политика налага глобални хранителни норми. Примери за това са географските указания, които защитават продукти като шампанското и пармската шунка. Вашингтон отхвърля този модел и още по-настроен срещу него, след като и други страни, извън ЕС, започнаха да забраняват употребата на пестициди и генномодифицирани храни. На 180 градуса спрямо позицията на САЩ,  е ръководителят на Зелената сделка на ЕС Франс Тимерманс, който казва , че ръстът на производителността вече не трябва да е от първостепенно значение. САЩ не са съгласни с това твърдение на Тимерманс. Те смятат, че философията на селското стопанство, целяща производителност, не трябва да се изоставя. Може да продължи да се практикува като се инвестира в технологии и практики.